Zigmantas Balčytis

Zigmantas Balčytis (sündinud 16. novembril 1953 Juodžiai külas Šilutė rajoonis) on Leedu majandustegelane ja sotsiaaldemokraatlik poliitik, 2009–2019 Euroopa Parlamendi liige. 2005–2007 oli ta Leedu rahandusminister, 1. juunist 4. juulini 2006 ühtlasi Leedu peaministri ajutine kohusetäitja.

1976 lõpetas Zigmantas Balčytis Vilniuse Ülikooli rahandus- ja arveldusteaduskonna majandusküberneetika erialal. Samast aastast alates töötas ta toiduainetetööstuse ministeeriumi projekteerimis- ja konstrueerimisbüroos. 1978–1984 oli ta komsomoli palgal.

1984–1989 oli Balčytis Leedu Rahvusfilharmoonia direktori asetäitja. 1989–1991 juhtis ta Leedu ametiühingute majandustegevust ja koolituskeskust ning 1992–1994 Vilniuse Asfaltbetoonitehast.

Poliitilist karjääri alustas ta aastatel 1994–1996 Vilniuse abilinnapeana. 1996 pöördus tagasi ettevõtlusesse, olles aastani 2000 Leedu-Ungari ühisfirma "Lithun" direktori I asetäitja.

Leedu Sotsiaaldemokraatliku Partei liige Balčytis kuulub alates 19. oktoobrist 2000 Leedu Seimi. 5. juulist 2001 kuni 13. maini 2005 oli ta Leedu transpordi- ja sideminister, seejärel Leedu rahandusminister. Rahandusministrina on Balčytise üheks peamiseks tegevussuunaks olnud ettevalmistused euroga liitumiseks 1. jaanuaril 2007. Pettumuseks kujunes Euroopa Komisjoni otsus 16. maist 2006 mitte rahuldada Leedu taotlust eurotsooniga liitumiseks.

Pärast Algirdas Brazauskase valitsuse tagasiastumist seoses Leedu Tööpartei ümber puhkenud korruptsiooniskandaaliga nimetas president Valdas Adamkus Balčytise 1. juunil 2006 Leedu peaministri kohusetäitjaks.

15. juunil 2006 tegi president talle ettepaneku asuda moodustama uut valitsust, kuid 20. juunil lükkas Leedu parlament Balčytise kandidatuuri peaministri ametikohale tagasi. 4. juulil andis ta ameti üle parlamendi poolt peaministriks kinnitatud erakonnakaaslasele Gediminas Kirkilasele.

18. juulil 2006 ametisse vannutatud Gediminas Kirkilase valitsuses jätkas Zigmantas Balčytis tööd rahandusministrina kuni oma tagasiastumiseni 27. märtsil 2007. Ametliku põhjusena ametist lahkumisel nimetas ta oma poja Donatas Balčytise kohtuasja, kuid poliitikakommentaatorite hinnangul võis tegelikuks põhjuseks olla Leedu valitsuse eurotsooniga liitumise poliitika nurjumine, mille eest kritiseeris Balčytist ka Euroopa Komisjoni volinik Dalia Grybauskaitė.

Aastatel 2008–2009 juhtis ta Leedu Seimis Sotsiaaldemokraatliku Partei fraktsiooni.

2009. aasta Euroopa Parlamendi valimistel valiti ta Euroopa Parlamendi liikmeks. Euroopa parlamenti valiti ta tagasi ka 2014. aasta valimistel.

11. mail 2014 toimunud presidendivalimistel oli ta Sotsiaaldemokraatliku Partei presidendikandidaat.

Karjäär

1984–1989 Leedu Rahvusfilharmoonia direktori asetäitja
1989–1991 Leedu ametiühingute majandusdirektor ja koolituskeskuse juhataja
1992–1994 Vilniuse Asfaltbetoonitehase direktor
1994–1996 Vilniuse abilinnapea
1996–2000 Leedu-Ungari ühisettevõtte Lithun direktor
2000–2009 Leedu Vabariigi Seimi liige
2001–2005 Leedu Vabariigi transpordi- ja sideminister
2005–2007 Leedu Vabariigi rahandusminister
2006 Leedu Vabariigi peaministri ajutine kohusetäitja
2009–2019 Euroopa Parlamendi liige

Isiklikku

Zigmantas Balčytis on abielus Severina Balčytienėga. Neil on poeg Donatas (sündinud 1981) ja tütar Kamilė (sündinud 1988). 

Poeg Donatas on töötanud Leedu ettevõtluse arendamise sihtasutuses ja oli märtsis 2007 kohtu all süüdistatuna Euroopa Liidu finantseeritud projekti rahaliste vahendite väärkasutuses. Kohus mõistis ta küll kriminaalsüüdistuses õigeks, kuid hindas tema käitumist ametialaselt lohakaks. Mainitud kohtuprotsess sai Zigmantas Balčytise valitsusest lahkumise põhjuseks.

Zigmantas Balčytise hobideks on korvpall, jahipidamine, veesuusatamine ja tennis. Ta valdab leedu, inglise ja vene keelt.

Välislingid
Tutvustus Euroopa Parlamendi kodulehel

Leedu poliitikud
Leedust valitud Euroopa Parlamendi liikmed
Sündinud 1953